Kaká

**Ricardo Izecson dos Santos Leite**, bedre kjent som **Kaká**, (født 1982) er en brasiliansk tidligere fotballspiller.

Gjennom karrieren spilte han for Sao Paulo FC, AC Milan, Real Madrid CF og Orlando City. Han spilte også landskamper for Brasil, der han endte på 92 kamper og 29 mål. Han ble regnet for å være blant verdens beste spillere, og ble i 2007 kåret til årets spiller av FIFA.

Kaká fikk i 2008 prisen Samba d'Or. Han var en lynrask trequartista, en spiller som skaper og scorer mål, og kan sammenlignes med Argentinas Diego Maradona i spillestil. På høyden var han også en av de raskeste fotballspillerne i verden og muligens også verdens raskeste med ballen i bena.

## Klubbkarriere
### São Paulo
Kaká debuterte på det brasilianske laget São Paulo Futebol Clube i 2001 som 19-åring. Den første sesongen scoret han 12 mål på 27 kamper, og fulgte opp med ti mål på 22 kamper den påfølgende sesongen. Dette skapte interesse blant europeiske klubber, og Milan vant kappløpet om Kakás underskrift.

### AC Milan
Debuten i Serie A kom mot AC Ancona 1. september 2003. Den første sesongen i Milan scoret han ti mål på 30 kamper, og klubben vant både Serie A og den europeiske supercupen. Kaká kom til finalen i Mesterligaen 2004/2005 men tapte for Liverpool FC på straffer.

Kaká ble toppscorer i Mesterligaen 2006/2007 (ti mål) etter å ha spilt glimrende hele sesongen, og Milan vant 23. mai 2007 finalen mot Liverpool. Av den italienske spillerforeningen ble Kaká kåret til årets italienske spiller for 2007.

Kaká gjorde stor suksess i AC Milan med sin energiske spillestil. Han ble et stort idol og ble hyllet som en av de beste spillerne i verden mens han var i klubben. Han var en naturlig playmaker og gjorde Milan til et av verdens beste lag. Spillestilen hans var meget nyttig for manager Carlo Ancelotti, som brukte han som et bindeledd mellom midtbanen og angrepet. Ancelotti tillot Kaká å bevege seg fritt rundt på banen, noe som var viktig i måten Kaká spilte på. Han pleide spesielt å trekke ned mot midtbanestreken, plukke opp ballen for så å fosse framover med lange klyv. Hans hovedegenskaper var gode dribleevner, særdeles god teknikk og ballkontroll, både med lange og korte touch, i tillegg til hans store hurtighet.

Kaká var en suksess fra ankomst i 2003 og trener Ancelotti etablerte en spillestil der laget la seg dypt og avventet motstanderen, mens Kaká og Filippo Inzaghi fikk lov å bli i angrep. Laget stile ofte opp i den såkalte juletre-formasjonen med Dida som keeper, Favalli, Alessandro Nesta, Paolo Maldini og Marek Jankulovski som forsvarere, Andrea Pirlo, Gennaro Gattuso og Massimo Ambrosini som sentrale midtbanespillere, Kaka og Clarence Seedorf som offensive midtbanespillere og Filippo Inzaghi som spiss. Laget trakk seg tilbake i forsvar, noe som førte til at motstanderen vanskelig kunne kontre og dermed måtte spille seg etablert oppover i banen. Da de mistet ballen gav de sentrale midtbanespillerne ballen til Kaká så fort som mulig og han ville deretter føre ballen i enorm fart oppover banen, noe som ofte førte til store sjanser for AC Milan.

I årene etter at Kaká forlot Milan dalte prestasjonene betraktelig. Kombinasjonen av en aldrene spillerstall og manglende kontringskraft spilte en stor rolle i Milans negative utvikling. Klubben karret seg til et nytt seriemesterskap i 2011, anført av en glimrende Zlatan Ibrahimović, men da en annen brasilianer, unge Alexandre Pato, også forlot klubben etter mange skader dalte Milans prestasjoner enda mer. Milan hadde hatt stor suksess med å veksle mellom raske kontringer og etablert spill, men da Kaká forlot klubben mistet man en spiller som kunne skape raske sjanser med sin fart, dribleevne og pasningsferdigheter.. Alexandre Pato tok til dels over arven, men da også han forsvant mistet Milan all sin tidligere fryktinngytende kontringskraft. Uten raske spillere på banen kunne motstanderne lettere forberede seg på angrep fordi Milan brukte lenger tid på å angripe. Man kunne ganske enkelt komme seg tilbake med 4-6 spillere og la Milan prøve å trille seg gjennom forsvar. En annen viktig faktor i Milans fall var manglende økonomisk støtte fra presidenten Silvio Berlusconi som etter over 25 år som eier ønsket å selge klubben og derfor var sparsom med å gi økonomisk støtte til klubben.

### Real Madrid
Sommeren 2009 signerte Kaká en seksårskontrakt med Real Madrid Ifølge italiensk media var overgangen på hele 68 millioner euro, nær 610 millioner norske kroner. AC Milan hadde tidligere takket nei til et enormt bud fra Manchester City, men grunnet de opphopende økonomiske problemene i klubben måtte AC Milan selge.  I Real Madrid CF fikk ikke Kaká alltid frihet til å bevege seg rundt på banen og klarte dermed ikke alltid å involvere seg så mye i spillet som han likte. Han opplevde for første gang å bli skadet over lengre perioder, blant annet måtte han gjennomføre en kneoperasjon, og over tid ble han overflødig i Spanias hovedstad Madrid. Da José Mourinho ble ansatt som manager for Real Madrid falt Kaká ut av laget ettersom Mourinho foretrakk Mesut Özil som playmaker, og Kaká ble stadig mer skadeplaget.

I september 2013 fikk han lov å forlate Real Madrid nesten uten vederlag. Han valgte å reise tilbake til AC Milan.

### AC Milan
Tilbake i Milan fikk han 30 kamper hvor han scoret 7 mål. Han spilte med samme drakt som første gang han var i klubben, nummer 22. Han ble også utnevnt som visekaptein. 7. januar 2014 scoret han sitt hundrede mål for AC Milan. Han scoret igjen en halvtime senere i kampen mot Atalanta. Da han ble skadet ble han enig med klubben om at han ikke skulle betales før han kunne spille igjen.

### Orlando City
I juni 2014 ble det klart at Kaká hadde forlatt Milan og var blitt bosman-spiller. Da han signerte for AC Milan i januar 2013 hadde han fått med en klausul som gav han sjansen til å terminere kontrakten sin når han selv ønsket det. Dette hadde han nå gjort. Det ble også kjent at han var ønsket av klubber fra amerikanske MLS og sin moderklubb São Paulo Futebol Clube. Senere ble det offentliggjort at Kaká hadde signert for den nystartede klubben Orlando City som skulle få plass i MLS i 2015. En del av avtalen ble at Kaká skulle lånes ut til São Paulo Futebol Clube ut 2014.

### São Paulo
Låneavtalen med São Paulo Futebol Clube gjaldt til 31. desember 2014. Kaká fikk 19 kamper og scoret 2 mål. Han debuterte i en ligakamp mot Goiás.

## Landslagskarriere
Kaká debuterte på landslaget 31. januar 2002 mot , og var med i Brasils tropp til VM 2002, men fikk kun 18 minutter spilletid. Han deltok også i VM i 2006 og 2010. I VM 2006 scoret han et vakkert mål mot Kroatia.

I VM i 2010 ble han feilaktig utvist i en gruppespillskamp mot Elfenbenskysten.

## Privat
Han fikk kallenavnet Kaká på grunn av at lillebroren Rodrigo ikke klarte å uttale hans egentlige navn. Lillebroren Rodrigo ble senere kalt Digao og spilte i en kort periode sammen med Kaká i AC Milan. I 2004 ble Kaká ambassadør mot hunger for FNs Mat-program og var den yngste som fikk denne rollen på dette tidspunktet. I august 2015 annonserte Kaká at han vil begynne på Full Sail University i Winter Park i Florida med fokus på markedsførelse innenfor sport.

17. desember 2017 annonserte Kaká at han kom til å legge opp med umiddelbar effekt etter å ha forlatt Orlando City.

## Referanser


## Eksterne lenker
* 
* 
* 
* 
* Spillerprofil på ACMilan.com
* Fanside for Kaká
* Engelsk Fanside for Kaká
* Ricardo Kakà Web Blog